ଇନ୍ଦୋର ୨/୯ଃ ମଧ୍ୟପ୍ରଦେଶରେ ଶିବସେନାର ପୂର୍ବତନ ରାଜ୍ୟ ପ୍ରମୁଖ ରମେଶ ସାହୁଙ୍କୁ ଗୁଳି କରି ହତ୍ୟା କରାଯାଇଛି। ରମେଶ ସାହୁଙ୍କ ପତ୍ନୀ ଏବଂ ପୁଅଙ୍କୁ ମଧ୍ୟ ହତ୍ୟାକାରୀମାନେ ଆଘାତ ପହଞ୍ଚାଇଛନ୍ତି। ଘଟଣା ପରେ ହତ୍ୟାକାରୀମାନେ ଘଟଣାସ୍ଥଳରୁ ଫେରାର ହୋଇଯାଇଥିଲେ। ଏହା ପରଠୁ ପୋଲିସ୍ ସେମାନଙ୍କୁ ଖୋଜୁଛି।
ମଧ୍ୟପ୍ରଦେଶ ଶିବସେନାର ପୂର୍ବତନ ପ୍ରମୁଖ ଥିବା ରମେଶ ସାହୁଙ୍କୁ ଇନ୍ଦୋର ପାଖରେ ଉମରୀ ଖେଡ଼ାରେ ଗୁଳି କରି ହତ୍ୟା କରି ଦିଆଯାଇଛି। ରମେଶ ସାହୁ ଉମରୀ ଖେଡ଼ାରେ ସାଇ ରାମ ଢାବା ଚଲାଉଥିଲେ। ରମେଶ ସାହୁଙ୍କୁ ଅଜଣା ଦୁର୍ବୃତ୍ତ ଗୁଳି କରି ହତ୍ୟା କରିଛନ୍ତି। ସେଠାରେ ତାଙ୍କୁ ବଞ୍ଚାଇବାକୁ ଆସିଥିବା ମୃତକଙ୍କ ପତ୍ନୀ ଏବଂ ତାଙ୍କ ଝିଅଙ୍କୁ ମଧ୍ୟ ଦୁର୍ବୃତ୍ତମାନେ ଆକ୍ରମଣ କରିଥିଲେ। ଏଥିରେ ସେମାନେ ଆହତ ହୋଇଛନ୍ତି।
ଘଟଣାସ୍ଥଳରୁ କୌଣସି ଜିନିଷ କିମ୍ବା ଟଙ୍କା ଚୋରି କରାଯାଇ ନାହିଁ। ଅଭିଯୁକ୍ତମାନେ କେବଳ ତାଙ୍କୁ ହତ୍ୟା କରିଥିଲେ। ଯାହା କାରଣରୁ ପୋଲିସ୍ ଘଟଣା ପଛରେ ପୁରୁଣା ଶତୃତା ଥିବାର ସନ୍ଦେହ କରିଛି। ଘଟଣା ପରେ ରମେଶ ସାହୁଙ୍କ ଶବକୁ ପୋଷ୍ଟମର୍ଟମ ପାଇଁ ପଠାଇ ଦିଆଯାଇଛି।
ମଧ୍ୟ ପ୍ରଦେଶରେ ପାଖାପାଖି ୧୦ବର୍ଷରୁ ଅଧିକ ସମୟ ଯାଏଁ ରମେଶ ସାହୁ ରାଜ୍ୟ ଶିବସେନାର ମୁଖ୍ୟ ରହିଥିଲେ। ଅଜଣା ଦୁର୍ବୃତ୍ତ ଖଣ୍ଡଓ୍ବା ରୋଡ ସ୍ଥିତ ରମେଶଙ୍କ ଢାବାକୁ ପହଞ୍ଚିଥିଲେ ଏବଂ ତାଙ୍କୁ ହତ୍ୟା କରିଥିଲେ। ହତ୍ୟା ପରେ ଅଭିଯୁକ୍ତ ଫେରାର ହୋଇଯାଇଥିଲେ।
